Selv om der er år til, skibakken åbner, har Copenhill og Amager Ressource Center inviteret til åbent hus lørdag formiddag. På invitationen reklameres der med »Københavns bedste udsigt«, hvilket forekommer lettere usandsynligt, når man spankulerer ned ad Kraftværksvej på Refshaleøen og kun har udsigt til Benzinøen på den ene side og det enorme forbrændings­anlæg på den anden side.

Efter en kort elevatortur står det dog klart, at der er noget om snakken. Det er virkelig et spektakulært syn at se byen fra toppen af den omtrent 90 meter høje bygning, der huser Amager Ressource Center, og som fra sommeren 2018 skal danne ramme om hovedstadens store, nye rekreative område med helårs-skibakke, Nordeuropas højeste klatrevæg og parkanlæg.

»Alle i København kan se bygningen, og de fleste har også hørt, at det har noget at gøre med ski. Nu er koncepterne fuldstændigt færdigudviklede, så derfor kan vi lige så godt kommunikere det ud til folk nu,« fortæller Christian Ingels, direktør for firmaet Copenhill, der står for driften af det rekreative område.

En fænomenal udsigt

Det er ikke kun skiløbere og klatreentusiaster, der i fremtiden kan få glæde af området. Planen er, at der skal anlægges en park foran anlægget, der skal bruges til udendørskoncerter og arrangementer hele året rundt. Der kommer til at være et afterski-sted i »autentisk østrigsk alpestil«, og på toppen bliver der installeret en skybar og udsigtsposter.

Artiklen fortsætter under billedet

Her kommer der til at være en café med skybar og lounge-område i cirka 85 meters højde, når det rekreative område omkring Amager Bakke åbner i sommeren 2018. Fold sammen Læs mere Læs mere

»Som udgangspunkt bliver det gratis at være herude. Det, man skal betale for, er, hvis man vil stå på ski og bruge lifterne. Vi arbejder lige nu på nogle forskellige prismodeller, så vi er ikke helt klar til at gå ud med det præcise prisleje endnu,« siger Christian Ingels.

Inde i det store forbrændingsanlæg er det tydeligt stolte medarbejdere fra Amager Ressource Center, der viser de første gæster iført gule veste og sikkerhedshjelme rundt i bygningen. På vej til toppen kan man se filtreringssystemet til det enorme forbrændingsanlæg, der sender en voldsom og karakteristisk røgsøjle ud af bygningens 130 meter høje skorsten.

»Vi synes, at det er en enormt flot bygning, og vi vil gerne være med til at åbne den så meget op, som vi kan tillade inden for rammerne af sikkerheden,« fortæller Morten Kramer Nielsen, kommunikationschef i Amager Ressource Center.

Artiklen fortsætter under billedet.

Udsigten fra toppen af forbrændingsanlægget Amager Bakke, der fra sommeren 2018 kommer til at huse klatrevæg, skibakke og andre udendørsaktiviteter. Fold sammen Læs mere Læs mere

Det er dog stadig de få forundt rent faktisk at komme op på toppen, da det stadig er en byggeplads. Derfor er det kun de første 250 gæster, der får lov til at komme ind og blive vist rundt i denne omgang.

Resten kan betragte bygningen ude fra pladsen foran, hvor der afholdes en lille festival med boder, koncerter og foodtrucks. Der er dog ingen tvivl om, hvad den ægte attraktion ved stedet er:

»Det, vi har glædet os mest til at vise frem, er udsigten fra toppen. Den er jo helt fænomenal. Og mens folk kan stå her og nyde udsigten, har vi jo stadig et anlæg kørende nedenunder, som producerer el og varme,« fortæller Morten Kramer Nielsen.

Skibakken bliver grøn

Christian Ingels og resten af holdet bag Copenhill glæder sig til, at byggeriet bliver færdigt, så de kan flytte ind og begynde at tage imod gæster. Blandt andet er belægningen til skiløbet stadig ikke lagt på bakken. Det har nemlig været en længere proces at finde frem til det helt rette underlag:

»Der har været testhold ude at prøve alle de forskellige underlag i lande som Kina, Italien og England, hvor man bruger den slags meget. Vi har valgt det, der mest minder om en hård og præpareret morgenpist, så man kan skære og stå ordentligt på det,« fortæller Christian Ingels.

Artiklen fortsætter under billedet.

Den grønne kunststofbelægning der skal rulles ud på skibakken er produceret af det italienske firma Neveplast. Det skulle angiveligt være den sneerstatning, der i test minder mest om en hård og nyligt præpareret pist. Fold sammen Læs mere Læs mere

Underlaget er produceret af det italienske firma Neveplast og benyttes blandt andet på lignende skianlæg i USA. Da skibakken kommer til at være åben hele året, har man valgt at lave underlaget græsgrønt frem for at forsøge at efterligne ægte sne.

»Det er klart det, der har fået bedst karakter, men vi prøver ikke at snyde nogen ved at sige, at det er bedre eller det samme som at stå på sne. Det er en substitut, og det må man leve med, når man nu ikke har bjerge,« siger Christian Ingels.